《秋胡行》
元代·周巽

鸳鸯在芳洲，饮啄长相顾。雌留楚水湄，雄飞秦苑树。

娟娟谁家女，嫁作秋胡妇。合婚才五日，夫婿离家去。

五见樱桃花，思君在何处。膏沐难为容，中闺守贞素。

春日载迟迟，采桑陌中路。忽逢马上郎，持金前致语。

正色不可干，攀条衣湿露。采采未盈筐，蚕饥那可住。

忽闻夫远归，归见相惊顾。乃是遗金者，升坐向姑诉。

妾心皎如日，夫意轻如羽。鸟犹有俦匹，人岂无思虑。

中流忽自沈，大节久弥著。

作者简介：吉安人，字巽亨，号巽泉。尝参预平定道、贺二县瑶人起事，授永明簿。有《性情集》。